Einfalda þarf flókið og sundurleitt lagaumhverfi í málefnum eldri borgara og gera það skilvirkara. Þá skyldi lágmarkslífeyrir aldrei vera lægri en umsamin lágmarkslaun á vinnumarkaði. Þetta er meðal áhersluatriða eldra fólks fyrir komandi alþingiskosningar.
Áhersluatriðin voru samþykkt á landsfundi Landssambands eldri borgara 26. maí. Áhersla er einnig lögð á að starfslok verði miðuð við áhuga, færni og getu en ekki horft eingöngu til aldurs. Fella beri úr lögum allar aldurstengdar viðmiðanir sem fari gegn jafnræðisreglu stjórnarskrár. Frekar verði horft til þekkingar, reynslu, hæfni og menntunar. Þess er krafist að fólk á eftirlaunum geti unnið án skerðinga í almannatryggingakerfinu og frítekjumark verði 100 þúsund krónur.
Áhersluatriðin hafa þegar verið kynnt stjórnmálaflokkum, forystu launþegahreyfingarinnar og atvinnurekenda og sveitarstjórnum. Sérstaklega er tiltekið að skilja þurfi að lög um eldra fólk og öryrkja.
Þá er talið brýnt að byggja upp búsetuform sem væri millistig milli búsetu á eigin heimili og dvalar á hjúkrunarheimili og að fjármunum í Framkvæmdasjóði aldraðra verði eingöngu varið til uppbyggingar, endurbóta og viðhalds stofnana fyrir eldra fólk. Jafnframt þurfi að tryggja að heilsugæsla verði vagga öldrunarþjónustu, með stóraukinni samvinnu ríkis og sveitarfélaga, og að fjárframlög taki mið af því. Forgangsmál sé að stofna öldrunargeðdeild og að meta framlag aðstandenda til umönnunar eldra fólks til launa með umönnunarálagi.